Grendel, Gábor, podpredseda NR SR (2021-06-17):
Vážené panie poslankyne, vážení páni poslanci, otváram rokovanie 32. schôdze Národnej rady Slovenskej republiky. Na úvod schôdze zistíme prítomnosť poslancov. Prosím, prezentujme sa. (Prezentácia: Prítomných 81 poslancov.) Ďakujem pekne. Pánovi poslancovi Karahutovi nešlo zariadenie, ale konštatujem, že sme uznášaniaschopní. Na úvod schôdze zaznie štátna hymna Slovenskej republiky. (Štátna hymna Slovenskej republiky.) Na 32. schôdzi Národnej rady budú overovateľmi poslanci Peter Dobeš a Eduard Kočiš, náhradníkmi budú poslanci, pani poslankyňa Viera Leščáková a pán poslanec Jozef Habánik. Na dnešnom rokovacom dni o ospravedlnenie požiadali páni poslanci Drdul, Herák, Miroslav Kollár, Kubánek a o ospravedlnenie neúčasti z dôvodu práceneschopnosti požiadali poslanci Bubnár a Kerekréti. Návrh programu schôdze vám bol rozdaný. Ešte na úvod, skôr ako dám priestor na procedurálne návrhy, vás chcem informovať, že minister vnútra požiadal o zaradenie druhého čítania o vládnom návrhu novely zákona o štátnom občianstve (tlač 440) na septembrovú schôdzu, takisto minister zahraničných vecí a európskych záležitostí požiadal o zaradenie dvoch materiálov do návrhu programu schôdze Národnej rady so začiatkom od 16. septembra. Ide o návrh na vyslovenie súhlasu s partnerskou dohodou o vzťahoch medzi Európskou úniou a Novým Zélandom (tlač 490) a o výročnú správu o členstve Slovenskej republiky v Európskej únii (tlač 461). Tieto dva materiály prerokujeme na septembrovej schôdzi spolu so správou o činnosti výboru pre európske záležitosti (tlač 489). Ďalej vás chcem informovať, že pán poslanec Habánik ako navrhovateľ so súhlasom spolupredkladateľa poslanca Dušana Jarjabka požiadal o zaradenie druhého čítania o návrhu novely zákona o zabezpečovaní kvality vysokoškolského vzdelávania (tlač 503) na septembrovú schôdzu, pán poslanec Tomáš Valášek vzal späť ním predložený návrh v prvom čítaní na vydanie zákona o poskytovaní služby starostlivosti o deti v detských skupinách (tlač 587). Pán poslanec Miloš Svrček ako navrhovateľ požiadal o zaradenie prvého čítania o návrhu na vydanie zákona o podpore štátneho nájomného bývania (tlač 577) na najbližšiu schôdzu. Tieto návrhy už preto nie sú uvedené v návrhu programu. Ďalej by som vás chcel informovať, že som podľa príslušných ustanovení zákona o rokovacom poriadku, teda pán predseda Národnej rady pozval na 32. schôdzu Národnej rady v piatok 18. júna po hlasovaní o jedenástej hodine poslancov Európskeho parlamentu, ktorí boli zvolení na území Slovenskej republiky. Preto je v návrhu programu na tento deň uvedený bod Diskusia o Konferencii o budúcnosti Európy. Pri prerokúvaní tohto bodu budeme postupovať tak, že poslanci Európskeho parlamentu vystúpia v poradí, ako sa prihlásili, v rozsahu najviac desať minút. Po odznení všetkých vystúpení poslancov Európskeho parlamentu budú mať možnosť vystúpiť poslanci Národnej rady zo svojho miesta a položiť otázky v rozsahu najviac desať minút, na ktoré budú môcť odpovedať jednotliví poslanci Európskeho parlamentu v rozsahu dvoch minút. O návrhu na vyslovenie súhlasu Národnej rady s vystúpením poslancov Európskeho parlamentu a o návrhu postupu rokovania o bode programu budeme hlasovať po prednesení návrhov na zmenu alebo doplnenie návrhu programu. Ešte by som rád uviedol, že v návrhu programu sa uvádzajú aj správy a návrhy príslušných inštitúcií, predložené v súlade s platnými zákonmi, ktoré na návrh gestorských výborov uvedú ich predkladatelia, ako sú uvedení v návrhu programu. Na to, aby mohli tieto materiály uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas vyslovili schválením programu ako celku, pokiaľ nikto nepredloží iný návrh. A teraz je priestor na procedurálne návrhy. Najprv pán poslanec Filip Kuffa.